Ministerul Apărării Naționale anunță că a demarat o serie de campanii de recrutare pentru mai multe categorii personal. Mii de locuri sunt vacante, iar beneficiile unui astfel de job sunt numeroase.
Iată care sunt categoriile de personal de care Armata are nevoie:
Perioada de înscriere a candidaților pentru posturile de soldați profesioniști scoase la concurs de MApN se prelungește până la data de 7 iunie 2024. Sunt disponibile peste 3.800 de posturi vacante în 32 de județe din țară și în municipiul București.
Până la această dată, s-au înscris aproximativ 3.200 de candidați, care vor parcurge etapele următoare ale procesului de selecție.
Informații referitoare la oferta profesională, condițiile de recrutare, selecție și repartiție (https://www.mapn.ro/cpresa/18402_continua-campania-de-recrutare-pentru-solda%C8%9Bi-grada%C8%9Bi-profesioni%C8%99ti) pot fi obținute direct de la unitățile militare pentru care candidații optează sau de la Biroul informare recrutare de pe raza localității de domiciliu.
Tot până la data de 7 iunie 2024, la centrele militare zonale/județene/de sector se fac înscrieri pentru învățământul postliceal militar. Doritorii au la dispoziție 508 locuri pentru maiștri militari și 913 locuri pentru subofițeri. Admiterea se realizează în baza mediei obținute la examenul național de bacalaureat, în funcție de opțiunile exprimate în cererea de înscriere și de rezultatele selecției, în limita numărului de locuri aprobate pentru fiecare armă/serviciu și specialitate militară.
Informații suplimentare cu privire la pașii de parcurs pentru înscrierea în procesul de selecție pentru învățământul postliceal militar pot fi consultate accesând adresa: https://www.recrutaremapn.ro/anunt.php?id=27.
Până la data de 27 iunie 2024, centrele militare zonale/județene/de sector primesc înscrieri pentru 4.936 posturi de rezerviști voluntari (ofițeri, maiștri militari, subofițeri gradați și soldați), în numeroase unități militare de pe întregul teritoriu național.
Informații suplimentare cu privire la pașii de parcurs pentru înscrierea în procesul de selecție pentru categoria de rezerviști voluntari pot fi consultate accesând adresa: https://www.recrutaremapn.ro/rezervist.php.
Există mai multe motive pentru a îmbrăca uniforma militară, iar acestea pot varia în funcție de interesele și valorile individuale ale fiecărui individ:
• stabilitatea profesională și financiară: o carieră militară oferă stabilitatea locului de muncă, un venit decent și sigur.
• drepturi și beneficii: militarii au dreptul la hrană și echipament gratuite, primă de instalare pentru personalul încadrat în prima funcție, asistență medicală, decontarea contravalorii medicamentelor, concedii și permisii, acces la facilități de odihnă și recuperare în centrele MApN, decontarea anuală a serviciilor turistice şi a deplasării la/ de la locul de efectuare a concediului de odihnă; compensații băneşti pentru achiziția/ închirierea unei locuințe sau posibilitatea de a beneficia de o locuință de serviciu/ intervenție.
• satisfacții profesionale: cariera militară îţi oferă șansa de a-ti servi patria și de a o reprezenta oriunde în lume; vei putea participa la misiuni internaționale, vei avea prilejul de-a cunoaște locuri și oameni noi.
• dezvoltarea profesională: armata oferă posibilitatea parcurgerii a multiple forme de pregătire prin cursuri de carieră și de specializare, în mod gratuit; performanța individuală este recompensată.
• dezvoltarea personală: militarii împărtășesc valori precum încrederea în sine, onestitatea, demnitatea, onoarea, loialitatea, disciplina și solidaritatea.